प्रधानमन्त्री कप क्रिकेट : आर्मी सेमिफाइनलतर्फ
त्रिभुवन आर्मी क्लब लगातार तेस्रो जितपछि एक्सपर्ट प्रधानमन्त्री कप एकदिवसीय क्रिकेटको सेमिफाइनल नजिक पुगेको छ । आर्मीले मंगलबार कर्णाली प्रदेशलाई १ सय १७ रनले पराजित गर्‍यो । 
काठमाडौँ — त्रिभुवन आर्मी क्लब लगातार तेस्रो जितपछि एक्सपर्ट प्रधानमन्त्री कप एकदिवसीय क्रिकेटको सेमिफाइनल नजिक पुगेको छ । आर्मीले मंगलबार कर्णाली प्रदेशलाई १ सय १७ रनले पराजित गर्‍यो । मुलपानी क्रिकेट मैदानमा टस हारेको आर्मीले निर्धारित ५० ओभरमा ९ विकेट गुमाई २ सय ९० रन बनायो । जवाफमा आएको कर्णाली ३५.१ ओभरमा १ सय ७३ रनमा अलआउट भयो । समूह ‘बी’ मा रहेको कर्णालीले लगातार दोस्रो खेल हारेको हो । आर्मीबाट हरिशंकर झा, राजु रिजाल र रोहित पौडेलले अर्धशतक बनाए । हरिशंकर र राजुले पहिलो विकेटमा १ सय ३२ रन जोडे । ललित प्याकुर्‍यालले राजुलाई ६६ रनमा एलबीडब्लू आउट गरी यो साझेदारी तोडेका थिए । प्रतियोगितामा यो उनको दोस्रो अर्धशतक हो । ७८ बल खेलेका म्यान अफ द म्याच उनले १० चौका प्रहार गरे । १६ रनपछि हरिशंकर पनि आउट भए । १ सय बल खेली ४ चौका प्रहार गरी उनले ५२ रन बनाए । हरिबहादुर चौहान ११, राजेश पुलामी २ र कप्तान विनोद भण्डारी ५ रनमा आउट भए । रोहितले ५६ रन बनाए । ५१ बल खेलेका उनले ५ चौका प्रहार गरे । करण केसीले २६ बल खेली २ चौका र १ छक्का प्रहार गरी २८ रन बनाए । कुशल मल्ल २ र सुशन भारी शून्यमा आउट भए । अन्तिम जोडी लोकेन्द्र चन्द र शाहब आलम समान १६ रनमा अविजित रहे । कर्णालीका सुशान्तले ९ ओभरमा ६३ रन खर्चेर ५ विकेट लिए । कप्तान रवीन्द्रजंग शाहीले २ र प्रकाश जैसीले १ विकेट लिए । कर्णालीका ओपनर सुशान्त थापाले सर्वाधिक ३१ रन बनाए । दसौं विकेटमा ललित र युनिशविक्रम सिंहले ५३ रनको साझेदारी गरेपछि कर्णालीको स्कोर हेर्नलायक बनेको थियो । ललित २८ बल खेली ३ चौका र १ छक्का प्रहार गरी २८ रनमा अविजित रहे । २० रन बनाएका युनिशलाई शाहबले एलबीडब्लू आउट गरे । २७ बल खेलेका उनले २ चौका र १ छक्का प्रहार गरे । माथिल्लोक्रममा रवीन्द्र १३, दिनेश अधिकारी ११ र दिवान पुन २६ रनमा आउट भए । आर्मीका सुशनले ४ विकेट लिए । उनले ९ ओभरमा ३६ रन खर्चे । करण र शाहबले २–२ तथा हरि र कुशलले १–१ विकेट लिए । प्रदेश ३ शीर्षमा प्रदेश ३ दोस्रो खेल जित्दै समूह ‘ए’ को शीर्षस्थानमा उक्लेको छ । तीन खेलमा दोस्रो जित्नेक्रममा प्रदेश ३ ले गण्डकी प्रदेशलाई ७ विकेटले पराजित गर्‍यो । गण्डकीले पहिलो खेलमै पराजय बेहोरेको हो । कप्तान पारस खड्का र सूर्य तामाङले ४–४ विकेट लिएपछि टस जितेर ब्याटिङमा आएको गण्डकी ३०.१ ओभरमा १ सय ८ रनमै धराशायी भएको थियो । म्यान अफ द म्याच पारसले ८ ओभरमा १ मेडन राख्दै १८ रन खर्चे । लगातार प्रभावशाली प्रदर्शन गर्दै आएका देव्रेहाते स्पिनर सूर्यले ८.१ ओभरमा १ मेडन राख्दै २९ रन खर्चे । नन्दन यादवले २ विकेट लिए । गण्डकीका सुमा घिमिरेले ३४ रन बनाए । ३२ बल खेलेका उनले १ चौका र ३ छक्का प्रहार गरे । आकाश थापाले २८ र राहुल शर्माले १२ रन बनाए । प्रदेश ३ ले २२.२ ओभरमा १ सय १२ रन बनाउँदै लक्ष्य पूरा गर्‍यो । इशान पाण्डे २६ र आदिल खान ३८ रन बनाई अविजित रहे । इशानले ४० बल खेली ४ चौका र आदिलले ५३ बल खेली ५ चौका प्रहार गरे । ओपनरद्वय रित गौतम २० र रविन जोशी ११ रनमा आउट भएका थिए । अभिषेक बस्नेतले ५ रनमात्र जोड्न सके । गण्डकीका किशोर महतोले २ र विपिन खत्रीले १ विकेट लिए ।